LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL KONCERTINĖS ĮSTAIGOS LIETUVOS RESPUBLIKOS VIDAUS REIKALŲ MINISTERIJOS REPREZENTACINIO PUČIAMŲJŲ ORKESTRO REORGANIZAVIMO IR REORGANIZAVIMO SĄLYGŲ APRAŠO PATVIRTINIMO

2022 m. rugsėjo 29 d. Nr. 1V-615

Vilnius

Vadovaudamasi Lietuvos Respublikos civilinio kodekso 2.97 straipsnio 3 dalimi, Lietuvos Respublikos biudžetinių įstaigų įstatymo 14 straipsnio 12 dalimi ir atsižvelgdama į Lietuvos Respublikos Vyriausybės 2022 m. rugpjūčio 17 d. nutarimą Nr. 839 „Dėl sutikimo reorganizuoti koncertinę įstaigą Lietuvos Respublikos vidaus reikalų ministerijos reprezentacinį pučiamųjų orkestrą“:

1. Reorganizuoju nuo 2023 m. sausio 1 d. koncertinę įstaigą Lietuvos Respublikos vidaus reikalų ministerijos Reprezentacinį pučiamųjų orkestrą – koncertinė įstaiga Lietuvos Respublikos vidaus reikalų ministerijos Reprezentacinis pučiamųjų orkestras prijungiamas prie Policijos departamento prie Lietuvos Respublikos vidaus reikalų ministerijos, perduodant visas jo teises ir pareigas Policijos departamentui prie Lietuvos Respublikos vidaus reikalų ministerijos.

2. Tvirtinu koncertinės įstaigos Lietuvos Respublikos vidaus reikalų ministerijos Reprezentacinio pučiamųjų orkestro reorganizavimo sąlygų aprašą (pridedama).

3. S u d a r a u darbo grupę organizuoti veiksmus, susijusius su šio įsakymo 2 punkte nurodyto aprašo įgyvendinimu:

Indrė Gasperė - Lietuvos Respublikos vidaus reikalų ministerijos Administravimo departamento Teisės taikymo skyriaus patarėja (darbo grupės vadovė);

Ryšard Gotovt – Turto valdymo ir ūkio departamento prie Vidaus reikalų ministerijos Aprūpinimo skyriaus vedėjas;

Olga Kazlauskienė - Turto valdymo ir ūkio departamento prie Vidaus reikalų ministerijos Apskaitos ir finansų skyriaus vedėja;

Artūras Maniušis - Koncertinės įstaigos Lietuvos Respublikos vidaus reikalų ministerijos reprezentacinio pučiamųjų orkestro direktorius;

Jelena Achremova - Koncertinės įstaigos Lietuvos Respublikos vidaus reikalų ministerijos reprezentacinio pučiamųjų orkestro planavimo ir finansų kontrolės specialistė;

Inga Rimkutė - Koncertinės įstaigos Lietuvos Respublikos vidaus reikalų ministerijos reprezentacinio pučiamųjų orkestro personalo specialistė;

Nedežda Launikonytė - Policijos departamento prie Vidaus reikalų ministerijos Buhalterinės apskaitos valdybos viršininkė;

Rolana Žvikaitė Mockaitienė – Policijos departamento prie Vidaus reikalų ministerijos Žmogiškųjų išteklių valdybos vyresnioji patarėja;

Kristina Ceinorė - Policijos departamento prie Vidaus reikalų ministerijos Dokumentų administravimo valdybos Dokumentų valdymo skyriaus vedėja;

Simas Jurgaitis - Policijos departamento prie Vidaus reikalų ministerijos Turto valdymo valdybos Aptarnavimo skyriaus vedėjas;

Aleksandra Pečuro - Policijos departamento prie Vidaus reikalų ministerijos Teisės skyriaus patarėja;

Jūratė Sobolevskienė - Policijos departamento prie Vidaus reikalų ministerijos Valdymo organizavimo ir planavimo skyriaus vyriausioji specialistė.

4. L e i d ž i u darbo grupei prireikus pasitelkti suinteresuotų institucijų, įstaigų ir organizacijų atstovus bei neatlygintinus ekspertus.

Vidaus reikalų ministrė	Agnė Bilotaitė

PATVIRTINTA

Lietuvos Respublikos vidaus reikalų ministro 2022 m. rugsėjo 29 d.

įsakymu Nr. 1V-615

KONCERTINĖS ĮSTAIGOS LIETUVOS RESPUBLIKOS VIDAUS REIKALŲ MINISTERIJOS REPREZENTACINIO PUČIAMŲJŲ ORKESTRO REORGANIZAVIMO SĄLYGŲ APRAŠAS

I SKYRIUS

BENDROSIOS NUOSTATOS

1. Koncertinės įstaigos Lietuvos Respublikos vidaus reikalų ministerijos Reprezentacinio pučiamųjų orkestro reorganizavimo sąlygų apraše (toliau – Aprašas) nustatoma koncertinės įstaigos Lietuvos Respublikos vidaus reikalų ministerijos reprezentacinio pučiamųjų orkestro (toliau –Orkestras) reorganizavimo – Orkestro prijungimo prie Policijos departamento prie Lietuvos Respublikos vidaus reikalų ministerijos (toliau – Policijos departamentas), jo teises ir pareigas perduodant Policijos departamentui, tvarka.

2. Aprašas parengtas vadovaujantis Lietuvos Respublikos civilinio kodekso 2.95–2.97 straipsniais, 2.99 straipsnio 1 ir 2 dalimis bei 2.101 straipsniu, Lietuvos Respublikos biudžetinių įstaigų įstatymo 14 straipsniu, Lietuvos Respublikos Vyriausybės 2022 m. rugpjūčio 17 d. nutarimu Nr. 839 „Dėl sutikimo reorganizuoti koncertinę įstaigą Lietuvos Respublikos vidaus reikalų ministerijos reprezentacinį pučiamųjų orkestrą“ nuostatomis.

II SKYRIUS

REORGANIZUOJAMOS IR REORGANIZAVIME DALYVAUJANČIOS ĮSTAIGOS DUOMENYS

3. Reorganizuojama įstaiga, kuri kaip juridinis asmuo po reorganizavimo baigia savo veiklą, – Orkestras:

3.1. buveinė – Vilnius, Žirmūnų g. 1E;

3.2. biudžetinės įstaigos registravimo kodas 188710257, registracijos Juridinių asmenų registre data 1998 m. sausio 30 d., duomenys apie juridinį asmenį kaupiami ir saugomi Juridinių asmenų registre;

3.3. sąskaitos:

3.3.1. pagrindinė biudžetinė sąskaita LT12 4010 0510 0508 0749;

3.3.2. biudžetinė sąskaita LT28 4010 0510 0508 0752;

3.3.3. nebiudžetinė sąskaita LT42 4010 0510 0508 0694.

4. Reorganizavime dalyvaujanti įstaiga, kuri kaip juridinis asmuo po Orkestro reorganizavimo tęs savo veiklą, – Policijos departamentas :

4.1. buveinė – Vilnius, Saltoniškių g. 19;

4.2. biudžetinės įstaigos registravimo kodas 188785847, registracijos Juridinių asmenų registre data 2003 m. gegužės 6 d., duomenys apie juridinį asmenį kaupiami ir saugomi Juridinių asmenų registre;

4.3. pagrindinė biudžetinė sąskaita: LT517044060007821066.

III SKYRIUS

REORGANIZAVIMO BŪDAS, TIKSLAS, PAGRINDIMAS IR REORGANIZAVIME DALYVAUSIANČIOS ĮSTAIGOS PERIMAMOS FUNKCIJOS

5. Reorganizavimo būdas – Orkestras prijungiamas prie reorganizavime dalyvaujančios įstaigos – Policijos departamento, jo teises ir pareigas perduodant Policijos departamentui.

6. Reorganizavimo tikslas – optimizuoti biudžetinių įstaigų skaičių, racionaliai panaudoti materialinius ir finansinius išteklius užtikrinant Lietuvos policijos reprezentavimą visuomenėje.

7. Veiklą tęsiančios įstaigos – Policijos departamento nuostatų pakeitimai nebus atliekami ir jų pakeitimai Juridinių asmenų registre nebus registruojami.

8. Reorganizavimo pagrindimas: Orkestro vykdoma veikla (99 proc. – koncertiniai renginiai) nepriskirtina prie vidaus reikalų ministro valdymo sričiai būdingų veiklų, prisidedančių prie Vidaus reikalų ministerijai keliamų tikslų pasiekimo: tik dalis įstatuose (nuostatuose) numatytų tikslų ir (ar) uždavinių yra sietini su valdymo sritimis, kurių politiką formuoja Vidaus reikalų ministerija, ir gali būti priskiriami Vidaus reikalų ministerijos politikos įgyvendinimui ar įgyvendinimo aptarnavimui. Orkestro teikiamos paslaugos (vykdomos veiklos) nėra būtinos Vidaus reikalų ministerijai ar jos valdymo srities įstaigoms pavestų funkcijų vykdymui. Atlikus Orkestro funkcijų peržiūrą, rekomenduota reorganizuoti Orkestrą prijungimo (jungimo būdu) su kita Vidaus reikalų ministerijos valdymo srities biudžetine įstaiga.

9. Po reorganizavimo veiksianti biudžetinė įstaiga Policijos departamentas neatliks papildomų funkcijų.

IV SKYRIUS

REORGANIZAVIMO ETAPAI IR LAIKAS

10. Juridinių asmenų registrui Aprašas pateikiamas ne vėliau kaip pirmą viešo paskelbimo apie Aprašo parengimą dieną (atsakingi vykdytojai – Vidaus reikalų ministerijos Administravimo departamentas).

11. Valstybinio socialinio draudimo fondo valdybos Vilniaus skyriui (toliau – „Sodros“ Vilniaus skyrius) per 3 dienas nuo juridinio asmens teisinio statuso „reorganizuojamas“ įregistravimo Juridinių asmenų registre pateikiami nustatytos formos pranešimai (atsakingas vykdytojas –Administravimo departamentas).

12. Ne anksčiau kaip po 30 dienų nuo viešo pranešimo apie Aprašo parengimą paskelbimo ir informacijos apie Aprašo parengimą visiems reorganizuojamos įstaigos kreditoriams pateikimo raštu dienos, teikiamas pasirašyti Lietuvos Respublikos vidaus reikalų ministro įsakymas, kuriuo priimamas sprendimas dėl Orkestro reorganizavimo ir tvirtinamas Aprašas. Šio vidaus reikalų ministro įsakymo išrašas pateikiamas Juridinių asmenų registro tvarkytojui (atsakingi vykdytojai –Policijos departamentas, Vidaus reikalų ministerijos Administravimo departamentas).

13. Ne vėliau kaip per 10 darbo dienų nuo viešo pranešimo apie Aprašo parengimą paskelbimo dienos reorganizuojama įstaiga raštu praneša kreditoriams apie Aprašo parengimą (atsakingi vykdytojai – Orkestras, Policijos departamentas).

14. Darbuotojai teisės aktų nustatyta tvarka ir terminais informuojami apie darbo sąlygų pakeitimą ar įspėjami galimą atleidimą iš tarnybos (darbo) (atsakingi vykdytojai – Orkestras, Policijos departamentas).

15. Iki 2022 m. gruodžio 30 d. parengiami teisės aktų dėl valstybei nuosavybės teise priklausančio ir šiuo metu reorganizuojamos įstaigos patikėjimo teise valdomo turto perdavimo Policijos departamentui ir (ar) Turto valdymo ir ūkio departamentui prie Lietuvos Respublikos vidaus reikalų ministerijos (toliau – Turto valdymo ir ūkio departamentas) valdyti, naudoti ir disponuoti juo patikėjimo teise projektai (atsakingi vykdytojai – Orkestras, Turto valdymo ir ūkio departamentas, Policijos departamentas).

16. Iki 2022 m. gruodžio 30 d. parengiamas panaudos sutarties dėl patalpų, kurios panaudos pagrindais yra perduotos laikinai neatlygintinai valdyti ir naudotis Orkestrui, pakeitimo projektas (pasikeitus panaudos sutarties šaliai) (atsakingi vykdytojai – Policijos departamentas, Turto valdymo ir ūkio departamentas).

17. Iki 2022 m. gruodžio 30 d. atliekamas reorganizuojamos įstaigos turto ir atsiskaitymų inventorizavimas. Pagal reorganizuojamos įstaigos buhalterinės apskaitos dokumentus sudaromas reorganizuojamos įstaigos detalus likvidavimo balansas ir surašomas likvidavimo aktas (atsakingas vykdytojas – Orkestras, Turto valdymo ir ūkio departamentas).

18. Iki 2022 m. gruodžio 31 d. Juridinių asmenų registrui pateikiamas pranešimas, kad visos Apraše nustatytos prievolės įvykdytos ir atsirado įstatymuose ar reorganizavimo sąlygose nurodytos aplinkybės ir dokumentai Orkestrui išregistruoti iš Juridinių asmenų registro (atsakingas vykdytojas – Policijos departamentas).

19. Nuo 2023 m. sausio 1 d. „Sodros“ Vilniaus skyriui per 3 darbo dienas nuo apdraustųjų valstybinio socialinio draudimo pabaigos pateikiamas 2-SD pranešimas (-ai) apie apdraustųjų valstybinio socialinio draudimo pabaigą, nurodant apdraustuosius, kurių valstybinis socialinis draudimas nutraukiamas reorganizuojamoje įstaigoje (atsakingas vykdytojas – Orkestras, Policijos departamentas).

20. Nuo 2023 m. sausio 1 d. „Sodros“ Vilniaus skyriui per vieną darbo dieną nuo apdraustųjų valstybinio socialinio draudimo pradžios pateikiamas 1-SD formos pranešimas (-ai), nurodant apdraustuosius, kurių valstybinis socialinis draudimas pradedamas reorganizavime dalyvaujančioje įstaigoje reorganizavus reorganizuojamą įstaigą (atsakingas vykdytojas – Policijos departamentas).

21. Iki 2022 m. gruodžio 31 d. reorganizuojama įstaiga išregistruojama iš Juridinių asmenų registro, o reorganizuotos įstaigos registracijos pažymėjimų originalai perduodami Policijos departamentui (atsakingas vykdytojas – Orkestras, Policijos departamentas).

22. Reorganizavimas vykdomas ir prievolės baigiamos vykdyti iš reorganizuojamos įstaigos ir reorganizavime dalyvaujančių įstaigų patvirtintų valstybės biudžeto asignavimų.

23. Orkestro darbuotojams išeitinės išmokos mokamos iš Orkestrui skirtų lėšų.

24. Reorganizavimo terminai:

24.1. reorganizavimo pradžia – informacijos apie Aprašo parengimą viešo paskelbimo diena;

24.2. reorganizavimo pabaiga – 2023 m. sausio 1 d.;

24.3. turto ir dokumentų perdavimo–priėmimo aktų pasirašymo dieną visas baigiančio veiklą Orkestro teises ir pareigas perima Policijos departamentas;

24.4. Orkestras baigia veiklą kaip juridinis asmuo nuo jo išregistravimo iš Juridinių asmenų registro dienos.

24.5. Orkestro kaip Policijos departamento struktūrinio padalinio koncertinės įstaigos statuso įregistravimą nuo 2023 m. sausio 1 d. užtikrina Policijos departamentas.

V SKYRIUS

REORGANIZUOJAMOS ĮSTAIGOS TURTO ĮVERTINIMAS

25. Pagal 2022 m. birželio 30 d. finansinės būklės ataskaitą Orkestro:

25.1. turto vertė sudarė 106623,61 euro. Iš šios sumos:

25.1.1. ilgalaikis turtas – 45595,12 euro;

25.1.2. trumpalaikis turtas – 61028,49 euro;

25.2. finansavimo sumos – 50939,62 euro;

25.3. įsipareigojimai – 38743,41 euro.

VI SKYRIUS

TURTO INVENTORIZACIJOS, TURTO IR DOKUMENTŲ PERDAVIMO TVARKA

26. Iki 2022 m. gruodžio 31 d. inventorizuojami (2022 m. lapkričio 30 d. duomenimis) Orkestro turtas ir atsiskaitymai (atsakingi vykdytojai – Orkestras, Policijos departamentas). Visi turto įvertinimo ir inventorizavimo dokumentai yra neatsiejama reorganizavimo dokumentų dalis.

27. Iki 2022 m. gruodžio 31 d. reorganizuojamos įstaigos bylos, kurių saugojimo terminas, nustatytas norminiuose teisės aktuose, nėra pasibaigęs, perduodamos vadovaujantis Lietuvos Respublikos dokumentų ir archyvo įstatymo 16 str. 2 dalyje nustatyta tvarka, informacija apie įformintus bendruosius dokumentus, apskaitos ir finansinės atskaitomybės dokumentai ir kiti dokumentai pagal perimamų funkcijų pobūdį perduodami Policijos departamentui, kuris perima visas reorganizuojamos įstaigos teises ir pareigas.

28. Antspaudai su Lietuvos valstybės herbu, kuriais disponuoja Orkestras, po to, kai pasirašomi turto ir dokumentų perdavimo–priėmimo aktai, sunaikinami (atsakingas vykdytojas –Policijos departamentas, Orkestras).

VII SKYRIUS

PO REORGANIZAVIMO VEIKSIANČIOS BIUDŽETINĖS ĮSTAIGOS SAVININKO TEISES IR PAREIGAS ĮGYVENDINANTI INSTITUCIJA

29. Po reorganizavimo veiksiančios biudžetinės įstaigos, t. y. Policijos departamento, savininko teises ir pareigas įgyvendinanti institucija – Lietuvos Respublikos Vidaus reikalų ministerija.

VIII SKYRIUS

BAIGIAMOSIOS NUOSTATOS

30. Aprašas skelbiamas Vidaus reikalų ministerijos interneto svetainėje adresu www.vrm.lt, Orkestro interneto svetainėje adresu www. vrmorkestras.lrv.lt, Policijos departamento interneto svetainėje www.policija.lrv.lt (atsakingi – Vidaus reikalų ministerijos Administravimo departamentas, Orkestras, Policijos departamentas).

31. Reorganizacijos metu turi būti užtikrintas reorganizuojamos įstaigos veiklos tęstinumas, įsipareigojimų vykdymas, darbuotojų socialinė apsauga.

___________________________